Nordisk Film+ er gået i luften

Jeg skal være ærlig og sige, at jeg ikke ved præcis hvornår det er sket, men jeg har først opdaget det i dag. Nordisk Film har lanceret sin nye streamingtjeneste med det opfindsomme navn Nordisk Film+.

Tjenesten har eksisteret som “lukket” tjeneste for kunder hos Yousee og hos Waoo. Nu er den lukket op for os alle – og samtidig er MinBio og Dansk Filmskat blevet integreret.

Prisen for et abonnement er nøjagtigt det samme som Yousee- og Waoo-kunder må betale, nemlig 49 kroner om måneden. Til den pris åbnes der op for et sandt overflødighedshorn af gamle Morten Korch-og Erik Balling-film. Her er alt, hvad hjertet kan begære af klassiske danske film.

Personligt vil jeg anbefale at bruge en time og 18 minutter på komedien Det Store Flip, der foregår i 70’ernes København. Det er et sjovt gensyn og næsten det første måneds abonnement værd i sig selv. Der er ikke nogen bindingsperiode.

Men der er også Hollywood-produktioner på hylderne. Blandt de senest tilføjede er Travolta-filmen From Paris With Love fra 2009, Sahara (2005) og Gods of Egypt (2016). Du skal med andre ord ikke forvente filmpremierer på Nordisk Film+.

I skrivende stund kan Nordisk Film+ tilgås fra nedenstående enheder, men Apple TV-app og Smart-tv-app er på vej, loves det:

iPhone og iPad

Android

Computer

Chromecast

AirPlay

Nordisk Film+ er gået i luften